Francis Scott Key -šalde koččâm

Njuhčâmáánu 26. peeivi 2024 2,6 kilomeetter kuhes Francis Scott Key -šalde koočâi meerân Ovtâstum staatâi Baltimorest. Lastâtamppâ suojâi šalde coggâstuálpun, mon keežild šalde koočâi. Ubâ šalde ij koččâm meerân, mutâ stuárráámus uási tast.

Tuávváš
Šalde huksimpargoh algii ive 1972, já šalde valmâštui njuhčâmáánu 23. peeivi 1977. Ađai šalde lâi lamaš kiävtust 47 ihheed ovdil päärti. Baltimore šalde rastalditij Pataspco-juuvâ, já ton alne lâi ain ennuv jotolâh.

Dali-tamppâ
Dali-nommâsâš lastâtamppâ lii 300 meetterid kukke, já tot vuolgij joton Baltimore hamânist Sri Lanka kulij. Tamppâ purjâstij Singapore liipu vyelni, já ton sáátust lijjii 22 parged.

Pärtti
Pärtti tábáhtui iho pel kyevti ääigi páihálii ääigi. Taampâ uigâmvyeimisysteem cuovkkânij já taampân šoodâi šleđgâpotkâ tuše muáddi miinuut ovdil šaaldan teivâm. Uigâmvyeimisysteem cuovkkânem já šleđgâpoođhâ keežild lastâtaampâ ij puáhtám innig stivriđ. Taampâst lijjii lamaš ovdil-uv vaigâdvuođah uigâmvyeimisysteemáin.

Taampâ pargoviehâ vuolgâttij Mayday-signaal jotelávt, já tot adelij lase ääigi virgeomâháid evakuistiđ šalde. Dali-taampâ luocci kočoi, ete haammânáákkár kalga lyeštiđ vuálus, te taampâ liähtu hiđoččij. Pargovievâ jotelis toimâm piäluštij maaŋgâid ulmuid.

Viehâ jotelávt päärti maŋa arvâlui, ete ličij-uv pärtti porgum tátulávt, ovdâmerkkân terrorism keežild. Baltimore poolishovdâ Richard Worley kuittâg eeđâi, ete ij lah maggaargin tuođâštus toos, ete pärtti ličij porgum tátulávt. Ovtâstum staatâi president Joe Biden eeđâi meid siämmáánáál. Sun meid ceelhij, ete tábáhtus lâi "kavhâdis pärtti".

Uhreh
Šalde alne lijjii käävci olmožid, ko tamppâ suojâi toos. Virgeomâhááh puohtii piäluštiđ kyehti sist. Kuttâ huksimpargee láá jáámmám päärtist. Sist ohtâ lâi honduraslâš, kyehti láin meddâl Guatemalast, já loopah lijjii meddâl El Salvadorist já Meksikost.

Fáádást eres soojijn

Käldeeh

Luokka:Baltimore
Luokka:Ihe 2024 Ovtâstum staatâin
Luokka:Šooldij koččâmeh Ovtâstum staatâin
Luokka:Tamppâpäärtih